Fil-ħajja, kollox issir pass wara ieħor. Fl-ewwel xhur wara t-twelid tibda billi titgħallem kif iżżomm dritt, imbagħad tibda tesplora sakemm tkun sod biżżejjed biex iżomm dritt, u tibda timxi u eventwalment tiġri. Hekk ġara lil pajjiżna. Malta ma twilditx fl-2013, iżda tista' tgħid li ċ-ċirku ekonomiku tal-pajjiż ingħata nifs ġdid b'politika li imbuttat 'il quddiem l-amministrazzjoni l-ġdida tal-pajjiż. F'sitt snin, rajna l-ekonomija ta' Malta tistabbilizza u ssir soda biżżejjed biex tibda timxi u saħansitra tiġri f'kompetizzjoni ma' sħabha l-pajjiżi Ewropej. Għaliex minkejja li f'element diplomatiku r-relazzjoni hija waħda tajba, ilkoll nibqgħu kompetituri ta' xulxin f'suq waħdieni li jiftaħ possibiltajiet ġodda u orizzonti li mhux neċessarjament dejjem ikunu fuq ħsibijietna. Filwaqt li l-ekonomija stabbilizzat, kbirna wkoll. Tgħiduli, imma hekk sirna, ekonomija biss? Kif ngħidu n-numri diffiċli tmerihom u kapaċi joffru stampa aktar ċara mill-kuluri fuq it-tila. Din il-ġimgħa nqara l-baġit. Eżerċizzju fejn il-pajjiż ikun jaf x'se jkunu l-prijoritajiet tal-Gvern għas-sena li ta' wara, kif ukoll fejn intnefqu flusna, xi proġetti saru u fl-aħħar mill-aħħar il-qagħda ekonomika tal-pajjiż. Sa sitt snin, jew seba' baġits ilu, in-nies kienu jieħdu qatgħa meta jasal dan il-perjodu tas-sena għaliex kienu jkunu qed jistennew li fost oħrajn jitħabbru taxxi ġodda. Madanakollu, l-istorja nbidlet ta' taħt fuq. Tirrealizza dan meta l-kritika tkun "żied lil kulħadd, imma lili żiedni daqstant biss." Sirna nitkellmu fuq żidiet, imma tingħata l-ġenb li dan kien baġit ieħor bla taxxi ġodda u mingħajr ma żdiedu dawk eżistenti. Hawnhekk ninnota konsistenza f'dawn l-aħħar baġits ta' Gvern Laburista. Kien hemm kontinwità bejn wieħed u ieħor – bħal katina li ħolqa tiġbed lil oħra. Nemmen li dan kien baġit soċjali fejn l-għan tiegħu kien li jgħin lil min l-aktar li għandu bżonn assistenza fis-soċjetà. Għal sena oħra żdiedu l-pensjonanti b'ammonti konsiderevoli. Is-settur tad-diżabilità baqa' prijorità. Bi pjaċir jinnota ż-żieda fil-pensjonijiet għal persuni b'diżabilità kif ukoll l-għajnuna għall-ġenituri ta' persuni b'diżabilità severa. Apparti minn hekk, il-Gvern ħabbar il-miżura li se tagħti lura lil min iħaddem parti sostanzjali mill-VAT imħallsa fuq apparati speċjalizzati. Għall-kuntrarju ta' kif beżżgħuna fl-2013, reġgħu żdiedu l-istudenti fl-istipendji. Tkompliet l-iskema għall-first time buyers u żdied il-capping biex dawk li qed jixtru l-ewwel proprjetà tagħhom jingħataw aktar għajnuna, u tkompla t-trasport b'xejn għall-istudenti fost l-oħrajn. Tkompliet tingħata wkoll l-importanza lill-kwalità tal-ħajja bid-diversi proġetti li tħabbru fil-komunità, il-ġurnata leave oħra li kien ħadilna ħaddieħor għall-festi li jaħbtu fi tmiem il-ġimgħa, il-bonus ta' darba għal kull dar, u għat-tielet sena konsekuttiva, rifużjoni fuq it-taxxa. Il-Gvern ħabbar ukoll għajnuna lill-familji ġodda bil-bonus ta' €300 għal kull wild jew tarbija addottata. Dan apparti li se jitkompla xogħol fuq faċilitajiet sportivi madwar il-pajjiż. Ilna nisimgħu ħafna dwar il-prezzijiet tal-proprjetà u bi pjaċir ilqajt it-tħabbira tal-għajnuna liż-żgħażagħ biex ikunu sidien ta' darhom anke jekk ma jkollhomx likwidità li jħallsu f'daqqa l-10% depożitu. Malta saret hub għall-innovazzjoni u t-teknoloġija. L-AI u l-blockchain baqgħu jingħataw l-importanza li jistħoqqilhom biex inkunu lesti għall-futur. Se tissaħħaħ ukoll l-edukazzjoni b'investiment fi skejjel ġodda, fl-MCAST u fl-Università ta' Malta u skejjel oħrajn. Apparti minn hekk, biex tissaħħaħ il-lingwa Maltija, se jkun hemm investiment għal ċekkjatur bil-Malti onlajn. Kif kont ktibt f'artiklu ieħor ftit tal-ġimgħat ilu fuq din il-gazzetta, f'dawn is-snin kien hemm bosta kritika dwar l-ambjent, uħud minnha ġustifikata. Ħadt gost nara l-akbar baġit li jippromwovi l-politika tal-ambjent 'il quddiem fi snin twal. Għalhekk nilqa’ r-rieda tal-Gvern biex ikompli jiġġieled it-tibdil fil-klima biex jissaħħaħ l-ambjent ta’ madwarna. L-iskemi għal min jixtri vetturi elettriċi, projbizzjoni ta’ importazzjoni ta’ single use plastics, u inċentivi lin-negozji għal green corners kif ukoll l-introduzzjoni ta’ beverage container recycling scheme u water fountains fl-iskejjel għandhom l-għan li jtaffu l-problemi ambjentali u jilħqu l-miri internazzjonali li għandu pajjiżna. Intenni, kif għamilt f’kitbiet preċedenti, li hawnhekk aħna lkoll irridu mmiddu idejna biex ngħinu u nipproteġu l-ambjent għal kwalità ta’ arja aħjar. Għalhekk naħseb li din il-viżjoni li għandu l-Gvern ta’ Malta Tagħna Lkoll biex naslu għall-aqwa żmien ta’ pajjiżna qed naslu għaliha bil-politika ta’ kontinwità u stabbiltà li qed jipprovdi l-Gvern, biex fl-aħħar mill-aħħar, nikbru lkoll flimkien.